ماريو وارگاس يوسا
ترجومه: شهریار گلوانی
یولون کناریندا بویوک بیر قایا. قایانین اوستونده شیشمان قورباغا. دیوید دیقتله نیشان آلدی. خوان “ ویرما” دئدی.
دیوید تعجبله قارداشینا باخیب سیلاحینی اندیردی. خوان “ گولـلهنین سسین ائشیدهر “ دئدی و سوردو.
- دلی اولوبسان. اللی کیلومتر شلالهدهن اوزاقیق.
خوان” اولابیلیر شلاله ده اولماسین. آما مغارالاردا کی وار” دئدی و اکلهدی.
دیوید” یوخ. اما اولسادا حتا، گومان ائتمز بیز اولاق” دئدی.
قورباغا گئن آغزینان هله اوردایدی، نفس چکیردی و توربالانمیش گؤزلرینن بیلدی بیلدی دیویدی وراندازلییردی. دیوید بیرده تعلل له تاپانچانی نیشان توتدی و آتش آچدی!
خوان “ ویراممادین” دئدی.
- یوخ هی ویردیم.
داشین کنارینا گئتدیلر. قورباغا اولان یئری بالاجا گؤی لکه باتیرمیشدی.
- ویراممامیسان!
خوان “ یوخ یوخ هی ویرمیشام!” دئدی.
آتلارا ساری گئتدیلر. اونلارینان آددیم آددیم اسن کولک هله ده اسیردی، آما اطرافدا اولان منظره عوضلشیردی: گون تپه لرین دالیندا باتیردی، داغین اتگینده غریبه بیر کولگه تارلالارین اوستونه سه ره لنمیشدی، اوزاقداکی زیروه له رین اوستونده کومالانمیش بولودلار قایانیل زیل تورپاقی رنگینه دونموشدولر. دیوید آلتینا سالان زیراندازی چیگینلرینه چکیب، سونرا غیرارادی اولاراق سیلاحینداکی بوش گولله نین ئیرین دولدوردی. خوان اوغرونجا دیویدین اللرین سیلاحی دولدوروب قینینا قویاندا ایزلیییردی. اونادا ائله گه لدی کی دیویدین بارماقلارینا بئینی فرمان وئرمیر.
دیوید” ادامه وئره ک؟ “ سوردو.
خوان باشین قبول نیشانه سینه آشاغی ایدی.
اؤنلرینده کی یول باشی یوکوش دار بیر یولیدی. حیوانلار چتینلیکله کئچن گونلرین یاغیشیندان هله یاش اولان داشلارین اوستوندن زووه زووه اؤزلرین یوخاری چکیردیلر. قارداشلار لال کار یوللارینا دوام ائدیردیلر.آغیز بورونلاریندان ملایم بخار چیخیب ، اوزلرینه ده ییب و سونرا محو اؤلوردی. داها هاوا قارانلیق اولموشدی. آنجاق اوزاقدان گئجه قوشو کیمی گئنیش بؤلوش سه ره لنمیش و خلق آراسیندا گؤزلر تپه سینه آدلانان تپه و ماغارالاری ، سئچه بیلدیلر...
خوان” ایستیرسن گؤز دوله ندیرک بلکه بورالاردا اولدو؟” دئدی و سوروشدو.
- زحمتینه ده یمز. امینم شلاله ده ن ترپنمییب. یاخشی بیلیر کی گؤرونه بیلر.همیشه یولدان گئچن اولور.
خوان “ اؤزون بیلرسن. نئجه کئفیندی” دئدی و بیر آز سورادان “ بلکه ائله بئله یالان دئییب” سوروشدو.
- کیم؟
- او کی بیزه دئدی اؤنو گؤروب.
- لئوندریا؟ یوخ جانیم. اوندا منه یالان دئمه یه جسارت یوخدی. دئدی شلالهین آلتیندا گیزلنیب . امینم کی ایندی ده اوردادی. گؤره جکسن.
یوللارینا گئجه اولاناجان دوام وئردیلر. قارانلیق کؤینگی اونلاری بورودی. آدامسیز آغاجسیز بوراخیلمیش طبیعت اؤز غریبلیگینده ساکیتجه سوسموشدی. خوان بوینونو آتین بوینوندان دا آشاغی ساللامیشدی و یئرده اولان آیاق ایزلرین گودوردی. بیردهن بیره دوز یئره آیاق قویاندا بیلدی کی داغین زیروه سینه چاتیبلار. دیوید یولا دوام ائتمه له رینه ایشاره ائله دی. آتدان دوشدولر.حیوانلاری قایایا باغلادیلار.بویوک قارداش آتین یالینی چکدی و نئچه یول آتین بئلینی تومارلادیو دیل دوداق آراسیندا “ ساباح گورمییه م دونوبسان؟! “ دئدی.
خوان “ ائله ایندی آشاغی یئنیریک؟ “ دئییب سوروشدی.
دیوید “ هه ائله ایندی یئنیریک. یاخشیسی بودو گونوزو دره ده گؤزلییه ک. ائله اوردادا دینجه له ریک. قارانلیقدا یئنمه کدن قورخوسان؟ “ دئییب سوروشدو.
- یوخ. ایسترسن یئنه ریک.
ادامه سی گلن پستودا
حکایه
snd_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab prs_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab kas_Arab azb_Arab azb_Arab azb_Arab azb_Arab azb_Arab azb_Arab pes_Arab pes_Arab